માહિતી કમિશનરને ચૂંટણી કમિશનર સમાન ગણી લેવામાં ભૂલ થયેલી છે, કેમ કે ચૂંટણી કમિશનર એ બંધારણીય હોદ્દો છે એમ સરકારનું કહેવું છે. જ્યારે માહિતી પંચ એ કાનૂની, કાયદાથી સ્થપાયેલી સંસ્થા છે. આ દલીલમાં એટલા માટે વજૂદ નથી કે બંધારણીય સંસ્થા જેવા જ અધિકાર અને શરતો કાનૂની સંસ્થામાં ના હોઈ શકે તેવી કોઈ મર્યાદા બંધારણમાં નથી. ચીફ વિજિલન્સ કમિશનર, લોકપાલ સહિતની કાયદાથી સ્થાપિત સંસ્થાઓને પણ બંધારણીય સંસ્થાઓ જેટલો જ દરજ્જો આપેલો જ છે. પાંચ વર્ષ માટે નિમણૂક મળી હોય અને નોકરીની શરતો નક્કી હોય ત્યારે માહિતી કમિશનર ધારે તો કોઈની પણ સાડી બાર રાખ્યા વિના કામ કરી શકે છે. આ સામાન્યા લાગતો કાયદો સામાન્ય માનવીને બહુ ઉપયોગી થવા લાગ્યો છે. કેટલાક લોકો પોતાને આરટીઆઈ એક્ટિવિસ્ટ તરીકે ઓળખાવીને નિયમિત રીતે જાતભાતની માહિતી માગીને સરકારી તંત્રને કામ કરવા માટે મજબૂર કરતા રહે છે. સામાન્ય કોન્ટ્રેક્ટ આપવાથી માંડીને મોટા કૌભાંડ કરવા માટે નેતાઓ અને અમલદારો ફાઇલમાં ગોટાળા કરી નાખતા હતા. આ ફાઇલ કદી બહાર આવવાની ના હોય તેથી કેવી રીતે કોન્ટ્રેક્ટ અપાયો કે કેટલું મોટું કૌભાંડ થયું છે તે કદી જાણી શકાતું નથી. હવે માહિતી આપવા ફાઇલ ખોલવી પડે ત્યારે કૌભાંડીઓ પકડાઇ જવાના.